Izvor: N1

Gradonačelnik Beograda Siniša Mali i njegova bivša supruga Marija uputili su zajedničko saopštenje javnosti u kojem su poručili da će oboje ravnopravno podizati decu, kao i da u javnosti više neće govoriti o svom privatnom životu.

Siniša i Marija Mali naveli su u saopštenju da će sve buduće informacije, vesti ili izjave o njihovom privatnom životu biti neistinite.

Bivši supružnici su saopštili da su se dogovorili da se decidno drže dogovora koji je napravljen prilikom njihovog sporazumnog razvoda, a pre svega da ravnopravno podižu decu.

Marija Mali dobila je poziv Višeg javnog tužilaštva kako bi dala iskaz u vezi sa tvrdnjama oko imovine njenog bišeg supruga i navoda da su Agenciji za borbu protiv korupcije davana falsifikovana dokumenta.

Ona se prvi put javnosti obratila u intervjuu KRIK-u, kada je svog bivšeg supruga optužila da je odgovoran za organizaciju rušenja objekata u Hercegovačkoj ulici u Savamali. Tada je ispričala i da je izgubila starateljstvo nad decom pošto je podnela tužbu za nasilje u porodici protiv Siniše Malog.